
Eesti seisukohad Euroopa Liidu põllumajandus- ja kalandusnõukogu 26.-27. oktoobri 2026. a istungil

1. Euroopa Parlamendi ja Nõukogu määrus, millega kehtestatakse ühisele põllumajanduspoliitikale antava liidu toetuse rakendamise tingimused ajavahemikuks 2028–2034:
1.1. Kuigi ühise põllumajanduspoliitika määruse ettepanekus ei ole kõikides osades saavutatud Eesti eesmärke, saame kompromissi nimel nõustuda nõukogu osalise üldise lähenemise kokkuleppimisega.

2. Euroopa Parlamendi ja Nõukogu määrus, millega muudetakse määrust (EL) 2021/1139 seoses lihtsustamise ja WTO kalandustoetuste lepingu ülevõtmisega:
2.1. Eesti peab oluliseks ühtlustada Euroopa Merendus-, Kalandus- ja Vesiviljelusfondi (EMKVF) määruse reeglid ühise kalanduspoliitika 2028-2034 rahastamise määruse osalises üldises lähenemisviisis kokku lepitud lahendustega, eelkõige WTO kalandustoetuse kokkuleppe rakendamise, kalalaevastiku investeeringute ja toetuse tagasinõudmise osas. 
2.2. Liikmesriikidel peab olema võimalik jaotada EMKVF 2021–2027 perioodi vahendeid paindlikult ning kasutada kehtiva perioodi allesjäänud vahendid programmiperioodi lõpuks kalandussektori tegelike vajaduste katmiseks, sealhulgas sadamataristu arendamiseks, laevastiku uuendamiseks. Seetõttu soovime muuhulgas kaotada EMKVF-i eelarve kõrvamärgistamise nõuded. Samuti tuleb kaotada minimaalsete püügipäevade nõuded.
2.3. Leiame, et EMKVF vahendeid peab olema võimalik kasutada lisaks piloot- ja teadusprojektidele ka kutselise kalapüügi laevastiku uuendamiseks, sh mootorite asendamiseks, laevade ostmiseks ja ehitamiseks, järgides ühise kalanduspoliitika nõudeid.
2.4. Kui eelpool nimetatud eesmärke ei saavutata, võib Eesti eelnõu hääletamisel vastu või erapooletuks jääda.

3. Nõukogu määrus, millega muudetakse nõukogu määrust (EL) 2023/2720, millega avatakse teatavatele kalandustoodetele kehtivad liidu autonoomsed tariifikvoodid ja sätestatakse nende haldamine aastatel 2024–2026:
3.1. Eesti saab toetada eelnõu vastuvõtmist, millega pikendatakse üleminekumeetmena kehtivate autonoomsete tariifikvootide kohaldamist 31. detsembrini 2027, kuivõrd see aitab tagada Eesti kalatöötlemisettevõtetele imporditava tooraine kättesaadavuse, hinna prognoositavuse ning säilitada nende konkurentsivõimet.

4. Euroopa Parlamendi ja Nõukogu määrus, millega kehtestatakse India ookeani lõunaosa kalanduskokkuleppe (SIOFA) kohaldamisalal kohaldatavad majandamis-, kaitse- ja kontrollimeetmed:
4.1. Eesti saab toetada eelnõu vastuvõtmist. Eesti kalalaevad India ookeani lõunaosa kalanduskokkuleppe (SIOFA) kohaldamisala piirkonnas kala ei püüa, mistõttu Eestil hetkeseisuga erihuvid puuduvad ning eelnõu otsest mõju Eesti kalandussektorile ei ole tuvastatud.

5. Euroopa Parlamendi ja Nõukogu määrus, millega kehtestatakse Vaikse ookeani põhjaosa kalanduskomisjoni konventsioonialal kohaldatavad majandamis-, kaitse- ja kontrollimeetmed:
5.1. Eesti saab toetada eelnõu vastuvõtmist. Eesti kalalaevad Vaikse ookeani põhjaosa kalanduskomisjoni (NPFC) konventsioonialal kala ei püüa, mistõttu Eestil hetkeseisuga erihuvid puuduvad ning eelnõu otsest mõju Eesti kalandussektorile ei ole tuvastatud.

6. Euroopa Parlamendi ja Nõukogu määrus, millega määratakse 2027. aastaks kindlaks teatavate Vahemere ja Musta mere kalavarude ja kalavarude rühmade püügi võimalused:
6.1. Eesti saab toetada eelnõu vastuvõtmist. Eesti kalalaevad Vahemeres ega Mustas meres kala ei püüa ning Eestile ei ole nimetatud piirkondades kalavarude püügivõimalusi eraldatud, mistõttu Eestil hetkeseisuga erihuvid puuduvad ning eelnõu otsest mõju Eesti kalandussektorile ei ole tuvastatud.

7. Nõukogu määrus, millega jaotatakse liikmesriikide vahel Euroopa Liidu ja Mauritiuse Vabariigi vahelise säästva kalapüügi partnerluslepingu rakendusprotokollis (2026–2030) ette nähtud püügivõimalused:
7.1. Eesti saab toetada eelnõu vastuvõtmist. Eesti kalalaevad Mauritiuse vetes kala ei püüa ning Eestile ei ole Euroopa Liidu ja Mauritiuse vahelise säästva kalapüügi partnerluslepingu rakendusprotokolli alusel püügivõimalusi eraldatud, mistõttu Eestil hetkeseisuga erihuvid puuduvad ning eelnõu otsest mõju Eesti kalandussektorile ei ole tuvastatud.

8. Kiita heaks regionaal- ja põllumajandusministri esitatud seisukohad Euroopa Liidu põllumajandus- ja kalandusnõukogu 26.-27. oktoobri 2026. a istungil (lisatud - asutusesiseseks kasutamiseks).



Kristen Michal					Riigisekretär
Peaminister						Keit Kasemets

